Cofradía de Nuestra Señora de la Asunción y Llegada de Jesús al Calvario

A Cofradía de Nuestra Señora de la Asunción y Llegada de Jesús al Calvario (en aragonés Cofadría d'a Nuestra Sinyora de l'Asumpción y Plegata de Chesús ta o Calvario) ye una cofadría d'a Semana Santa zaragozana.

Historia
A cofadría naixe en l'anyo 1953, estando Casimiro Morcillo arcebispe de Zaragoza. Os vecins d'o barrio Oliver teneban intrés en fer una cofadría adedicata a la suya patrona, la Virchen de l'Asunción, y ye os suyo parroco Mosén José Bosqued, qui presenta a l'arcebispato los estatutos d'a Cofradía de Nuestra Señora de la Asunción o 22 de chunio de 1953, estando aprebatos o 9 de chulio d'ixe anyo.

A lo prencipio no saliban en as procesions de Semana Santa, pero ye en 1960 cuan José Bosqued proposa cullir un d'os antigos pasos d'a Sangre de Cristo y sacar-lo en procesión. O paso esleito estió "La Copa" de Tomás Llovet (Alcañiz 1770 - Zaragoza 1848) anque dende l'inte se dice la "Llegada de Jesús al Calvario".

Asinas o primer Via Crucis que se fació por as carreras d'o barrio Oliver estió lo Chueves Santo de 1960, y o día dimpués de tardis salió por primera vegata en a suya historia en a procesión cheneral d'o Santo Entierro de Zaragoza. Dende allora la cofadría ye de la Asunción y Llegada de Jesús al Calvario.

En l'anyo 2000 se fa la primera procesión con o Cristo d'a Paz.

Pasos
Virgen del Perdón: feita en os Talleres Belloso en 1985, ye una imachen d'a Virchen María trista y plorando por a muerte d'o suyo fillo. Fue bendecita o 24 de febrero de 1985, celebrando lo 25 cabo d'anyo d'a fundación d'a cofadría. Salió por primera vegata en a Semana Santa de 1986. En l'anyo 2003 se fació una nueva imachen d'a Virchen.
La Llegada: obra de Tomás Llovet de l'anyo 1828. Popularment conoixita como "la Copa" u "Hiel y Vinagre", representa l'inte en que Chesús plega ta lo mont Calvario seguntes o Evanchelio de Sant Mateu. En o paso apareixen Chesús chunto a dos soldatos romanos que lo tienen preso y atro tercer soldato que le da una copa.
Santísimo Cristo de la Paz: ye una imachen de Cristo muerto en a Cruz. Dende a construción d'a ilesia d'a Nuestra Sinyora de l'Asunción en o barrio con l'aduya de Mosén Manuel Oliver en 1939 se fa una capiella ta ista imachen. Sale por primera vegata la nueit de Chueves Santo de 1961 en o Via Crucis por o barrio.
Nuestra Señora de la Asunción: ye o paso tetular d'a cofadría que nomás sale en o Vía Crucis por as carreras d'o barrio Oliver o Miercoles Santo. O mayordombre que costodia la Virchen, ye dende o establimiento d'a cofadría una persona que vive en o barrio Oliver, ya que a Virchen nunca sale d'iste barrio.

Uniforme y emblema
L'habito ye una tunica morata con capa blanca. En a capeza o tradicional tercerol aragonés morato.

O emblema d'a cofadría ye una costodia coronata de corona reyal con dos ovalos a los cantos. En o primero d'éls apareixe a Virchen de l'Asunción y el l'atro una Cruz y dencima d'ista una man con un vaso u copa. En o cobaixo lo emblema d'a Virchen María y tot o conchunto rodiato d'una rama de laurel y una palma.

Llegada